Minister ontken interdik teen Eskom se groenkragplanneArgieffoto (Foto: baptisteh, Pixabay) Die vakbond Numsa het gesê hy het ŉ dringende hofinterdik bekom om Eskom te verhoed om kontrakte met 27 onafhanklike kragprodusente te sluit, maar Jeff Radebe, minister van energie, het ontken dat só interdik uitgereik is. Radebe, wat die ooreenkomste namens die regering sou onderteken, het gesê die hooggeregshof het bloot die saak tot 27 Maart uitgestel en dat hy vrywillig ook die ondertekening tot dan uitgestel het. Maroela Media het vroeër berig Numsa en Transform SA het hulle Maandagaand inderhaas tot die hof gewend om ŉ stokkie voor die nasionale kragvoorsiener se planne te steek. Numsa meen die kontrakte beteken Eskom sal minder steenkoolaangedrewe elektrisiteit benodig. Dit sal lei tot die sluiting van steenkoolkragstasies wat ŉ uitwerking op minstens 30 000 werkersklasfamilies sal hê wanneer werksgeleenthede gesny word, het Numsa gesê. Die vakbond hou ook vol die kontrak sal die prys van elektrisiteit aansienlik verhoog omdat “onafhanklike kragprodusente meer kos as steenkoolaangedrewe elektrisiteit”. Die uitstel van die ooreenkoms is ŉ terugslag vir onafhanklike vervaardigers wat sê Eskom het reeds voete gesleep om die ooreenkomste te onderteken. Voorstanders vir groen energie sê sonkrag en windkrag op ŉ nasionale skaal kan die prys van elektrisiteit verlaag. “Hierdie verandering moet as ŉ groot geleentheid beskou word, eerder as ŉ bedreiging vir Numsa-lede,” het Dom Wills, uitvoerende hoof van die sonkragontwikkelaar Sola Future Energy, Dinsdag gesê. “Steenkoolgebaseerde bedrywighede verminder wêreldwyd, en hernubare kragopwekking neem toe. Meer as 70% van nuwe energiekonstruksie oor die volgende 20 jaar sal na verwagting groen energie wees.” Wills het bygevoeg die jongste pryse van hernubare energie is ongeveer die helfte van die prys van tradisionele steenkoolkrag. Die regering het gesê die ooreenkomste met die 27 onafhanklike kragvoorsieners kan effektief tot R56 miljard se beleggings lei oor die volgende twee tot drie jaar en meer as 61 000 poste skep. Eskom verskaf ongeveer 95% van Suid-Afrika se elektrisiteit, hoofsaaklik by steenkoolkragstasies.